**Leäk-a vuäinnam vuõiggâdvuõđlaid vaiggâdvuõđid? - Raukkâp mainnsid puärrsab oummuin**

Jõs leäk 65-ekksaž leʹbe puärrsab, teâđstõõllâp tõn, što måkam vuõiggâdvuõđlaž vaiggâdvuõđ tuʹst liâ leämmaž da mäʹhtt leäk ǩiččlam vuäǯǯad tõid räʹtǩǩummuž. Lij-a vuõiggâdvuõđääd neuʹrruum ouddmiârkkân sosiaal- da tiõrvâsvuõttkääzzkõõzzin, dååma, håiddamstroiʹttlest leʹbe jeeʹres nåkam piâr- da preeddanvuõiggâdvuõđlaž aaʹššin leʹbe koronapandemia diõtt? Lij-a tuu aaʹššin tuʹmmjum kõõjjǩani tuʹst? Leäk-a šõddâm hueʹneldâânnmõõžž, ääuktõõllmõõžž vuâlla leʹbe jeeʹres reäkkõõzz vuâlla? Liâ-a tuʹst leämmaž vaiggâdvuõđ täʹvvri da kääzzkõõzzi vuästtmõõžžâst, vieʹlji peʹrrjummšest leʹbe jälstummšest? Leäk-a vuäǯǯääm vieʹǩǩ da jõs, na tâʹl ǩeäʹst leʹbe koʹst (ouddmiârkkân piâr, taaurõõžž, sosiaal- da tiõrvâsvuõttsueʹrj veʹrǧǧneeʹǩǩ, organisaatio, lääʹǩǩoummu, suudišttâm )? Jõs leäk vuäǯǯam vieʹǩǩ di tâʹl säärn, ǩii leʹbe mii vueʹssneǩ lij vieʹǩǩtam tuu?

Eeʹjj 2020 looppâst altteet tuʹtǩǩummuš puärsmeei (pâʹjjel 65 e) vuõiggâdvuõttvaiggâdvuõđin da piâssmõõžžâst vuõiggâdvuõđeez. Tõʹst ǩiččlet kaartʼted, måkam vuõiggâdvuõđlaž vaiggâdvuõđ puärsmeei oummuin liâ da liâ-a sij vuäǯǯam räʹtǩǩõõzzid vaiggâdvuõđeez. Ǩeeʹrjet miʹjjid frijjnallsaž teeʹkst, koʹst mainstak ǩeeʹrjteeʹl viiđ mââimõõzz eeʹjj poodd kuõskteei leʹbe puärsmeei õõldâsoummu kuõskteei vaiggâdvuõđin. Ǩeeʹrjet še, lij-a vaiggâdvuõtt juʹn räʹtǩǩuum da jõs, di mäʹhtt räʹtǩǩõʹsse lij piõssum. Ǩeeʹrjtõõzz ǩiõttʼtõõlât naʹddjemnallšânji, ij-ǥa oʹdinakai ǩeeʹrjteei vueiʹt tobddâd tuʹtǩǩummuž pohttmõõžžid raportââʹsteen.

Tuäivvap ǩeeʹrjtõõzzääd täʹlvvmannu 2021 loopp mõõneeʹst addrõʹsse: oikeusongelmat@helsinki. fi leʹbe pååʹštin Kaijus Ervasti, Kriminologian ja oikeuspolitiikan instituutti, PL 24, 00014 Helsingin yliopisto. (vuõiggâdvuõttvaiggâdvuõđ@heʹlssen. fi leʹbe pååʹštin Kaijus Ervasti, Kriminologia da vuõiggâdvuõttpolitiik instituutt, PL 24, 00014 Heʹlssen pââimõs-škooul).

Tuʹtǩǩummuž puõʹtti pooddâst mainstâʹttep pieʹǩǩ ǩeeʹrjtõõzzi vuõltteeʹjin nääiʹt vuäǯǯam diõtt puärsmeei vuõiggâdvuõđlaž vaiggâdvuõđin tääʹrǩab kaart. Jõs leäk älšmam vuässõõttâd mainstâttmõʹšše, iʹlmmed tõn ǩeeʹrjtõõzzâd looppâst da ǩeeʹrjet võl õhttvuõđteâđääd.

Tuʹtǩǩummuž veʹǩǩe čõõđ Heʹlssen pââimõs-škooul kriminologia da vuõiggâdvuõttpolitiik instituutt, Nuõrtt-Lääʹddjânnam pââimõs-škooul Pueʹrrjieʹllemvuõiggâdvuõđ instituutt, Tampere pââimõs-škooul õhttsažkåʹddtiõttji tiõđkåʹdd di Ooumažvuõiggâdvuõttkõõskõs.

***Lââʹssteâđ***

Kaijus Ervasti

Doseʹntt, Heʹlssen pââimõs-škooul, teʹl. 050 340 1455

Anna Mäki-Petäjä-Leinonen

Pueʹrrjieʹllemvuõiggâdvuõđ instituutt jååʹđteei, Nuõrtt-Lääʹddjânnam pââimõs-škooul, anna.maki-petaja-leinonen@uef.fi.